दूल्हा पाकिस्तान नहीं जा सकता था तो ऑनलाइन शादी, 138 दिन बाद राजस्थान आई दुल्हन
Rajasthan Online Marriage Interesting Story - जाेधपुर के मुजम्मिल और उनकी पत्नी पाकिस्तान की रहने वाली उरुज की। 2 जनवरी 2023 को दोनों का निकाह हुआ, लेकिन पहली बार दोनों एक दूसरे से मिले 138 दिन बाद यानी 10 मई 2023 को। यहां तक कि दोनों का निकाह भी बिना मिले ही हुआ था।
तारीख : 10 मई, 2023, जगह : अटारी-वाघा बार्डर। अटारी बॉर्डर पर खड़ा जोधपुर का एक लड़का पाकिस्तान से आ रही अपनी पत्नी का इंतजार कर रहा था। कभी हाथ में बंधी घड़ी देख रहा था तो कभी वाघा बॉर्डर की ओर। आखिर इंतजार खत्म हुआ और वाघा बॉर्डर की ओर से उसे अपनी पत्नी आती दिखाई दी। जैसे ही करीब आए दोनों के चेहरे पर थी- खुशी की चमक और सुकून की मुस्कुराहट।
ये कहानी है जाेधपुर के मुजम्मिल और उनकी पत्नी पाकिस्तान की रहने वाली उरुज की। 2 जनवरी 2023 को दोनों का निकाह हुआ, लेकिन पहली बार दोनों एक दूसरे से मिले 138 दिन बाद यानी 10 मई 2023 को। यहां तक कि दोनों का निकाह भी बिना मिले ही हुआ था। न 10 मई से पहले कभी उरुज भारत आई थी और न ही मुजम्मिल कभी पाकिस्तान गया था। दोनों को मिलाने में कोरोना लॉकडाउन का बड़ा हाथ रहा।
पढ़िए- कैसे हुआ ये अनोखा निकाह…
पाकिस्तान में चार महीने सेवा की तभी बहू पसंद आ गई
मुजम्मिल के दादा जोधपुर में रहने वाले भल्ले खां मेहर ने बताया कि ‘8 फरवरी 2020 को पाकिस्तान में रहने वाले मेरे सगे बहनोई मोहम्मद अहसान की मौत हो गई। मैं 3 मार्च को पाकिस्तान गया था। करीब 15 दिन तक वहां रुकने के बाद वापस भारत के लिए रवाना हो ही रहा था कि वहां कोरोना के कारण लॉकडाउन लग गया।’ 
‘मेरी भी वहां तबीयत खराब हो गई। तब मेरे रिश्तेदार की बेटी उरुज फातिमा ने बेटी की तरह मेरी सेवा की। मैं करीब चार महीने तक पाकिस्तान में फंसा रहा। उरुज की सेवा के कारण मेरी तबीयत में सुधार हुआ। तभी मैंने तय कर लिया था कि पोते मुजम्मिल की शादी उरुज से कराऊंगा। मैंने उरुज के माता-पिता से बात करके अपने पोते से उसकी सगाई की रस्म पूरी कराई और भारत लौट आया।’
तीन साल बाद भी ट्रेन शुरू नहीं हुई तो ऑनलाइन शादी का प्लान
‘जोधपुर वापस आने के बाद हम भारत-पाक के बीच थार एक्सप्रेस फिर से शुरू होने का इंतजार कर रहे थे। ताकि बारात लेकर पाकिस्तान जाएं और वहां पोते की शादी करें। करीब तीन साल बाद भी ट्रेन शुरू नहीं हुई तो हमारे सामने बड़ी समस्या आ गई थी। पोते की सगाई तो कर दी, लेकिन अब शादी कैसे करें?’
‘इस दौरान मेरे दोस्त हाजी मोहम्मद मिले। उन्होंने बताया कि एक महीने पहले उनके अपने लड़के की शादी के समय यहीं समस्या आई तो उसने पाकिस्तान रह रही दुल्हन से ऑनलाइन शादी की थी। इस पर हमने उनसे ऑनलाइन शादी का पूरा प्रोसेस पूछा और तैयारी शुरू कर दी।’
ऑनलाइन कहा- कबूल है, कबूल है, कबूल है
‘हमने पाकिस्तान में लड़की के परिवार वालों से बात तो वे भी मान गए। इसके बाद दोनों परिवारों ने 2 जनवरी 2023 को शादी की तारीख तय की। शादी पर हमने अपने करीबी रिश्तेदारों को घर पर बुलाया था। हमारी तरह पाकिस्तान के मीरपुर में भी उरूज के परिवार ने भी अपने करीबी रिश्तेदारों को शादी पर बुलाया।’
‘लैपटॉप पर ऑनलाइन मीटिंग वाले ऐप के जरिए दूल्हा-दुल्हन और दोनों परिवार जुड़े। घर पर हमने एक बड़ी एलईडी स्क्रीन, माइक और स्पीकर लगा दिए थे। इसके बाद मौलवी ने लैपटॉप पर रस्में अदा कराईं। दूल्हा-दुल्हन ने एक दूसरे को कबूल किया। हमारे रिश्तेदार घर पर ही एलईडी स्क्रीन पर पूरी शादी देख रहे थे।’
महज 8 हजार रुपए में कर दी शादी
‘हम बहुत सामान्य परिवार से हैं। मैंने पहले ही तय किया था कि शादी पर फिजूल खर्च नहीं करेंगे। शादी के दिन हमने सिर्फ करीबी 15 से 20 रिश्तेदारों को बुलाया था। खाने में सब्जी, एक मिठाई और मठा रखा था। हमने पूरी शादी महज 8 हजार रुपए में कर दी।’ 
‘इस शादी के जरिए मैं और मेरा परिवार समाज में फिजूलखर्च नहीं करने का मैसेज भी देना चाहते थे। हमारे समाज में लोग कर्ज लेकर शादियों में बारात में डीजे, दहेज जैसी रस्मों पर लाखों रुपए खर्च कर देते हैं। जबकि ऑनलाइन शादी से फिजूल खर्च को रोक कर वहीं पैसे दूल्हे और दुल्हन के भविष्य में काम आ सकते हैं।’
अब दूल्हे की जुबानी जानिए, कैसे 138 दिन बाद भारत पहुंची दुल्हन…
मुजम्मिल खान ने बताया कि ‘हमारी शादी तो 2 जनवरी 2023 को हो गई थी, लेकिन मेरी पत्नी उरुज फातिमा को भारत का वीजा मिलने में परेशानी आ रही थी। कई दिनों तक दिल्ली में एंबेसी के चक्कर काटने के बाद भी वीजा नहीं मिल पा रहा था।’ 
‘इसके बाद हम जोधपुर सांसद गजेंद्र सिंह शेखावत से भी जाकर मिले। इसके बाद उन्होंने हमें स्पेशल अप्रूवल दिलवाई, इसके बावजूद उरुज को भारत लाने में कई महीने लग गए। वीजा मिलने के बाद 10 मई को उरुज पाकिस्तान से वाघा बॉर्डर आई थी। उसे बॉर्डर पर विदा करने के लिए उसके परिवार के लोग भी आए थे। मैं अपने दोस्तों के साथ उसे लेने गया था। शादी के बाद मुझे अपनी पत्नी को घर लाने में 138 दिन लग गए।’
अब दोस्त पूछते हैं ऑनलाइन शादी का तरीका
‘मेरी ऑनलाइन शादी काफी चर्चा में रही थी। हमारे कई रिश्तेदार और दोस्त हैं, जिनकी पाकिस्तान में शादी के लिए बात चल रही थी। वहां से आने-जाने का वीजा नहीं मिलने के कारण वे शादी नहीं कर पा रहे थे। ऐसे में मेरी शादी का पता लगते ही कई दोस्तों के मेरे पास फोन आए।’
‘उन्होंने बताया कि उनकी भी पाकिस्तान में बात चल रही है, लेकिन वे शादी नहीं कर पा रहे हैं। उन्होंने मुझसे ऑनलाइन शादी करने का तरीका पूछा। अब कुछ महीनों बाद वे भी ऑनलाइन शादी करने की तैयारी कर रहे हैं।’
अब पढ़िए एक और पाकिस्तानी दुल्हन की कहानी, जो भारत में चुनाव भी जीत चुकी हैं…
पाकिस्तान के सिंध मूल की नीता कंवर अपनी पढ़ाई पूरी करने के बाद मां और बहन के साथ 2001 में जोधपुर में अपने चाचा नखत सिंह सोढा के यहां आई थीं। यहां आने के बाद नीता ने अजमेर की सोफिया कॉलेज से बीए की डिग्री हासिल की। इसके बाद 19 फरवरी 2011 को टोंक जिले के नटवाड़ा राज घराने के ठाकुर लक्ष्मण करण राठौड़ के बड़े पुत्र पुण्य प्रताप करण के साथ उनकी शादी हो गई।
शादी भारत में, माता-पिता पाकिस्तान में
नीता ने बताया कि ‘शादी के उस समय मेरे पापा और मम्मी पाकिस्तान में थे। दोनों को भारत आने का वीजा नहीं मिल पाया था। उस समय वॉट्सऐप जैसे ऐप भी नहीं थे। ऐसे में मम्मी-पापा को स्काइप से ऑनलाइन शादी देखनी पड़ी थी। बहुत दुख हुआ था कि शादी में मौजूद रहकर मम्मी-पापा मुझे आशीर्वाद तक नहीं दे पाए। सारी रस्में मेरे चाचा जी ने निभाईं।’ 
‘यह सिर्फ मेरी ही नहीं, कई लोगों की पीड़ा है, जिनके रिश्तेदार दोनों देशों में रहते हैं। कोई पिता अपने ही बेटे की शादी में नहीं आ पाता है तो कोई पुत्र अपने पिता का अंतिम संस्कार नहीं कर पाता है। दोनों देशों के बीच अब वीजा को लेकर और सख्त नियम हो गए हैं। अगर वीजा खत्म होने के बाद कुछ दिन भी आप रुक गए तो पांच साल तक के लिए बैन कर दिए जाते हैं।’
शादी के 8 साल बाद मिली नागरिकता
भारतीय नागरिकता के लिए कई सालों तक संघर्ष करने के बाद नीता को 2019 में भारतीय नागरिकता मिली। नागरिकता मिलने के पांच महीने बाद नीता ने नटवारा ग्राम पंचायत से सरपंच चुनाव लड़ा था। नीता ने अपनी प्रतिद्वंद्वी प्रत्याशी को 362 वोटों से हराया और पहली पाक मूल की महिला सरपंच बनीं।
सरहद पार शादी की 3 वजह…
सालों पहले बिछड़े अब शादी से रिश्तेदारी
सीमांत लोक संगठन के अध्यक्ष हिंदू सिंह सोढ़ा ने बताया कि भारत-पाकिस्तान का बंटवारा हुआ तो यह बंटवारा सिर्फ जमीन के टुकड़े नहीं, परिवारों के भी हुए थे। कई परिवार ऐसे थे, जिनके रिश्तेदार पड़ोसी देश में बस गए थे। रिश्ता बना रहे इसके लिए वे अपने बच्चों की आपस में रिश्तेदारी करते हैं। भारत-पाकिस्तान में होने वाली अधिकतर शादियां परिवार के रिश्तेदारों के बीच ही होती हैं।
जोधपुर में भल्ले खां ने बताया कि उनकी चार बहनों का परिवार पाकिस्तान में रहता है। अपने बहनों के परिवार से रिश्तेदारी को आगे बढ़ाने के लिए उसने अपने पोते की शादी बहन के परिवार में की।
समाज में लड़कियां न मिलना
भल्ले खां ने बताया कि हमारे समाज में ज्यादातर लोग आर्थिक रूप से कमजोर हैं। समाज में लड़कियों की संख्या कम है। कई लोगों को बेटों की शादी के लिए लड़कियां नहीं मिल पाती हैं। ऐसे में कई एमपी, यूपी और झारखंड की लड़कियों से शादी करते हैं। लेकिन इनमें ज्यादातर लड़कियां लुटेरी दुल्हन होती हैं। वे एजेंट के जरिए शादी करती हैं और अगले ही दिन गहने और रुपए लूटकर फरार हो जाती हैं। ऐसे में लोग पाकिस्तान में रहने वाले अपने रिश्तेदारों की लड़कियों से शादी करते हैं।
गौत्र में शादी नहीं होना
हिंदू सिंह सोढ़ा ने बताया कि पाकिस्तान में सोढ़ा राजपूत सबसे ज्यादा रहते हैं। सोढ़ा राजपूत अपने ही गौत्र में शादी नहीं कर सकते हैं। दूसरे गौत्र के राजपूत पाकिस्तान में बहुत कम संख्या में हैं। ऐसे में पाकिस्तान में रहने वाले सोढ़ा राजपूत शादी के लिए भारत में दूसरे गौत्र के राजपूतों से रिश्तेदारी करते हैं। यहीं कारण है कि भारत-पाक में सोढ़ा राजूपतों को सबसे ज्यादा रिश्तेदारी है।
दोनों देशों के बीच आने व जाने के दो विकल्प
पहला: दुबई के रास्ते भारत, एक लाख रुपए से ज्यादा खर्चा
वर्ष 2019 में भारत-पाक के बीच सभी तरह की परिवहन सेवाएं बंद कर दी गईं। अब भारत से पाकिस्तान जाने के लिए एक मात्र रास्ता फ्लाइट से दुबई होकर जाता है। कराची से दुबई और दुबई से मुंबई या फिर दिल्ली आना पड़ता है। लेकिन यह बहुत महंगा सफर है। भारत से दुबई होकर पाकिस्तान जाने में फ्लाइट से एक लाख रुपए से ज्यादा खर्चा आता है।
दूसरा: वीजा लेकर बॉर्डर से पैदल भारत
पाकिस्तान से भारत आने के लिए एक मात्र विकल्प वाघा-अटारी बॉर्डर है, लेकिन यहां से भारत आने के लिए न ट्रेन है और न ही बस। हैदराबाद से लाहौर तक बस, इसके बाद पैदल ही वाघा बॉर्डर तक पहुंचते है। यहां से भारत में प्रवेश करते हैं। इसके लिए भी भारत सरकार से विशेष वीजा अनुमति लेनी पड़ती है। दोनों देशों में तनाव के बाद अब सबसे मुश्किल वीजा लेना है। वीजा मिलने में कई महीने लग जाते हैं।
दोनों देशों के बीच तनाव के बावजूद लोगों के रिश्तेदारी क्यों?
जोधपुर महाराजा ने बिछाई थी पाकिस्तान तक रेलवे लाइन
जोधपुर के महाराजा उम्मेद सिंह ने वर्ष 1922 में जोधपुर से पाकिस्तान के हैदराबाद तक रेलवे लाइन बिछाने का काम शुरू करवाया था। जोधपुर, बाड़मेर, जैसलमेर में बारिश कम होने से खेती कम होती थी। अकाल पड़ने के बाद अधिकतर लोग रेलवे लाइन बिछाने के काम में मजदूरी करने लगे थे। जोधपुर से वर्तमान में पाकिस्तान के मीरपुर खां (सिंध) तक रेलवे लाइन बिछाने के बाद मीरपुर में रेलवे स्टेशन बनाया गया। इसके बाद यह ट्रैक पाकिस्तान के हैदराबाद तक बिछाया गया।
मजदूरी करने गए फिर वहीं बस गए
रेलवे लाइन बिछाने का काम सालों तक चला था। रेलवे लाइन की मरम्मत के काम और रेलवे स्टेशन पर कई लोगों को नौकरियों पर लगाया था। अच्छी मजदूरी मिलने के कारण अधिकतर लोग पाकिस्तान के सिंध में मीरपुर, उमरकोट, सांगड़, मिटी छाछरो, हैदराबाद में बस गए। इनमें राजपूत सोढ़ा, सिंधी मुसलमान सहित कई जातियों के लोग थे। पैसे कमाने के बाद इन्होंने लोगों ने वहां जमीनें खरीद लीं और व्यवसाय भी करने लगे। उस समय यह सबसे ज्यादा सम्पन्न थे। यहीं कारण था कि भारत-पाकिस्तान का बंटवारा होने के बाद भी वे भारत में वापस लौट कर नहीं आए।
समाज के 990 परिवार बंटवारे में भारत आए
भल्ले खां मेहर ने बताया कि मीरपुर में हमारी जाति के करीब 1000 घर थे। जब बंटवारे में दंगे होने लगे तो 990 परिवार वापस भारत आ गए थे। 10 परिवार वहीं रुक गए थे। उनकी सम्पति वहां बहुत ज्यादा थी। वे अपना सब कुछ छोड़कर भारत नहीं आना चाहते थे। मेरे परिवार के भी कई रिश्तेदार थे, जो बंटवारे में पाकिस्तान में ही रुक गए थे। बंटवारे के बाद लोग तारबंदी पार करके भारत से पाकिस्तान आते-जाते थे। उस समय सैनिक लोगों को आने जाने देते थे।
1965 युद्ध के बाद बॉर्डर पार करने पर सख्ती हुई
भारत-पाकिस्तान के बीच बंटवारे के बाद दोनों देशों के बीच बॉर्डर बन गया था। बॉर्डर बन जाने के बाद भी कई सालों तक दोनों देशों के लोगों का इधर-उधर आने जाना होता था। उस समय आर्मी के जवान ज्यादा सख्ती नहीं करते थे। भारत-पाकिस्तान के बीच वर्ष 1965 में युद्ध हुआ तो सब कुछ बदल गया।
दोनों देशों को नजदीक लाई थी थार एक्सप्रेस और बस सेवा
